Kyk: Oekraïne baklei terugŉ Brandstofbergingsfasiliteit in Belgorod, Rusland is gebombardeer. (Foto: Russian Emergencies Ministry/AFP) Die Oekraïense magte het skynbaar besluit om Rusland vandeesweek te slaan waar dit seermaak deur ŉ brandstofbergingsfasiliteit in Belgorod, Rusland, te bombardeer. Vyacheslav Gladkov, plaaslike goewerneur van dié Russiese dorp, het Vrydag die aanval bevestig. Dit is die eerste keer dat Oekraïne vir Rusland op eie bodem aanval. Oekraïense owerhede het egter nog nie sy betrokkenheid by die aanval bevestig nie. “Daar was ŉ brand by die bergingsfasiliteit weens ŉ lugaanval wat deur twee Oekraïense weermaghelikopters uitgevoer is,” sê hy. “Die helikopters het Russiese grondgebied op ŉ lae hoogte binnegekom.” Nog geen sterftes is aangemeld nie, maar twee werknemers by die fasiliteit is wel weens die brand beseer. Rosneft, ŉ petroleummaatskappy wat die fasiliteit besit, het aan die Russiese nuusagentskap, Tass, gesê hy het reeds die perseel ontruim. “Rosneft se adjunk- uitvoerende hoof is na die toneel, waar hy met die ministerie van noodsituasies en betrokke wetstoepassingsowerhede sal saamwerk,” het ŉ woordvoerder gesê. Volgens die ministerie spook talle brandbestryders om die brandende brandstof onder bedwang te bring sodat dit nie na naburige reserwes toe versprei nie. Beeldmateriaal wat op sosiale media gedeel is, wys hoe ŉ rookwolk oor die stad hang terwyl die fasiliteit in vlamme opgaan. Belgorod saldırısı sonrası yangın devam ediyor. #UkrainianArmy pic.twitter.com/6rC9SCFbqP — DeepOceanSail (@sail_deep) April 1, 2022 2 Ukrainian helicopters attack an oil depot in #Belgorod (#Russia)#Ukraine pic.twitter.com/PtaQtTAY7Q — Pierre Davide Borrelli (@PierreDBorrelli) April 1, 2022 Daar kon Woensdag ook reeds ontploffings vanaf ŉ wapenopslagplek in Belgorod gehoor word, maar owerhede het nog geen verduideliking vir die ontploffings verskaf nie. Belgorod is sowat 40 km van Rusland se grens met Oekraïne geleë en sowat 80 km van die Oekraïense stad Kharkiv, wat sedert die aanvang van Rusland se inval in Oekraïne met Russiese magte oorweldig is. Groot kommer heers oor die uitwerking wat die voortslepende konflik tussen dié twee lande op die wêreld se ekonomie gaan hê. Brandstofpryse het reeds oor die hele wêreld die hoogte in geskiet, met vrese dat voedselpryse ook nou ŉ knou gaan kry.